Flavigny. Regnante in Francia Oddone rege, Gregorius Dei gratia abbas S. Martini Augustidunensis, et Gilfredus ejusdem gratia Flaviniasensis prelatus, laudantibus utriusque congregationis fratribus, hanc societatem sibi firmaverunt ad invicem. Videlicet quod Flaviniacenses defunctis monachis Eduensibus tam in psalmodiis et missis, et orationibus quam eleemosynis tantum impendant quantum et suis; eodem modo Eduenses reddant Flaviniacensibus. Et si quis ipsorum monasteriorum monachus, de monasterio suo turbatus exierit vel aliquando ejectus fuerit, vel Flaviniacensis de Flaviniaco, vel Augustidunensis de Augustiduno, Flaviniacense Augustidunense veniet et ibi in conventu fratrum recipietur. Saint-Bénigne. Inter nos Eduenses scilicet et monachos Divionenses hanc habemus societatem ut decedente utriusque partis abbate, tricenarium pro eo fiat, et adveniente fratrum breve, terne misse cum vigiliis in conventu celebrentur et ipsa die prebendam habeant. Saint-Seine. Societas S. Sequani similis est per omnia societati Flaviniacensi sive Cabilonensi. Corbigny. Inter nos Eduenses scilicet et Corbinienses hanc habemus societatem ut, obeunte utriusque partis abbate, tricenarium pro eo in conventu mutuo fiat; pro fratribus quoque obeuntibus tres misse solemniter celebrentur et tribus diebus prebendam ex integro habeant. Saint-Pierre de Chalon. Inter monachos S. Martini Eduensis et S. Petri Cabilonensis talis habetur societas et sancita est consuetudo: si forte aliquis fratrum Cabilonensium in ecclesia sua turbatus ad Eduenses venerit, cum eis quasi unus ex eis morabitur, donec cum gratia ecclesie sue ad ipsam redierit. Similiter Eduenses apud Cabilonenses. Pro defunctis vero ita agitur: cum brevis defuncti ad alterutram venerit ecclesiam, statim post brevis recitationem fiet officium et signa pulsabuntur; et septem missas, et septem officia habebit in conventu, et septem diebus habebit prebendam, sive unus, sive plures fuerint. Capitulum utrumque commune erit, abbates vero suum alternatim tricenarium habebunt. Saint-Symphorien. Sciendum est quod inter ecclesiam S. Martini Eduensis et S. Symphoriani Eduensis, laudantibus et consentientibus, Hugone abbate et Guidone priore et utriusque ecclesie conventualis......... sancita est et confirmata societas, et consuetudo: quod plenam participationem omnium bonorum spiritualium tam in missis, psalmis, vigiliis, orationibus et jejuniis que fiunt in utraque ecclesia et membris concesserunt ad invicem. Preterea pro defunctis fratribus sive in capite ecclesie, sive in membris, pro iis scilicet qui anno integro in ecclesia moram fecerint, quod adveniente breve, post recitationem brevis signa pulsabuntur solemniter et ternas missas similiter et vigilias in conventu, et tribus diebus prebendam integram habebunt.